หุ้นเฟซบุ๊ก ทำจุดสูงสุดเป็นประวัติการณ์
"ในทุกวิกฤตย่อมมีโอกาสอยู่เสมอ" เมื่อต้นปีเฟซบุ๊คประสบกับอุปสรรคครั้งใหญ่ มีข้อมูลรั่วไหลให้กับบริษัท Cambridge Analytica ซึ่งเป็นบริษัทที่ช่วยโฆษณาให้ประธานาธิบดี Donald Trump ที่ชนะการเลือกตั้งในปีที่แล้ว
22 มิ.ย. 2561

หุ้นเฟซบุ๊ก ทำจุดสูงสุดเป็นประวัติการณ์ / โดย ลงทุนแมน
"ในทุกวิกฤตย่อมมีโอกาสอยู่เสมอ"
เมื่อต้นปีเฟซบุ๊กประสบกับอุปสรรคครั้งใหญ่
มีข้อมูลรั่วไหลให้กับบริษัท Cambridge Analytica ซึ่งเป็นบริษัทที่ช่วยโฆษณาให้ประธานาธิบดี Donald Trump ที่ชนะการเลือกตั้งในปีที่แล้ว
ทำให้เกิดความกังวลว่าความเป็นส่วนตัวของเราจะถูกเบียดเบียนมากขึ้นเรื่อยๆ จนเกิดแคมเปญ delete facebook
นักลงทุนก็พากันขายหุ้นเฟซบุ๊ก ทำจุดต่ำสุดที่เดือนเมษายน ที่ราคา $157.2
2 เดือนผ่านไป..
วันที่ 20 มิถุนายน 2561 หุ้นเฟซบุ๊กทำจุดสูงสุดเป็นประวัติการณ์ที่ $202
ใครที่ซื้อหุ้นเฟซบุ๊กตอนนั้น ตอนนี้เขาจะกำไร 28.5% ภายในเวลา 2 เดือน
นักลงทุนที่ซื้อเฟซบุ๊กตอนนั้นอาจจะเห็นอะไรในบริษัทนี้?
รายได้และ กำไร บริษัทเฟซบุ๊ก 3 ปีย้อนหลัง
ปี 2015 รายได้ 560,000 ล้านบาท กำไร 120,000 ล้านบาท
ปี 2016 รายได้ 860,000 ล้านบาท กำไร 320,000 ล้านบาท
ปี 2017 รายได้ 1,270,000 ล้านบาท กำไร 500,000 ล้านบาท
เฟซบุ๊กก่อตั้งเมื่อ 14 ปีที่แล้ว แล้วทำได้ขนาดนี้
ถามว่านี่คือจุดสุดท้ายของเฟซบุ๊กหรือไม่?
คำตอบที่ได้อาจจะตรงกันข้าม
เพราะเรื่อง Cambridge Analytica อาจจะเป็นแค่เรื่องเล็กๆที่คั่นกลางระหว่างสิ่งที่จะเกิดขึ้นในอนาคต
ตอนนี้เฟซบุ๊กมีแพลตฟอร์มใหญ่ 4 แพลตฟอร์ม นั่นก็คือ
1.เฟซบุ๊ก มีผู้ใช้งาน 2,200 ล้านคน
2.วอทสแอป มีผู้ใช้งาน 1,500 ล้านคน
3.เมสเซนเจอร์ มีผู้ใช้งาน 1,300 ล้านคน
4.และอินสตาแกรมเพิ่งฉลองการมีผู้ใช้งานครบ 1,000 ล้านคนไปเมื่อไม่นานมานี้
แปลว่าเมื่อรวมทุกแพลตฟอร์มเข้าด้วยกัน บริษัทนี้จะมีผู้ใช้งานรวมกัน 6,000 ล้านราย
คงไม่ต้องบอกว่าจำนวนผู้ใช้งานมากขนาดนี้ จะสามารถนำไปหารายได้อะไรได้บ้าง?
ตอนนี้อินสตาแกรมกำลังจะมี IGTV ที่หลังจากเลียนแบบ Stories ของ Snapchat คราวนี้ก็มาถึงคราว Youtube ที่อินสตาแกรมกำลังจะทำตาม
ต่อไปตัวเฟซบุ๊กเองจะมีฟีเจอร์ Dating ที่มาแข่งกับ Tinder
ฟีเจอร์ Job Postings ที่มาแข่งกับ LinkedIn
ฟีเจอร์ตอบคำถามใน ที่คล้ายกับแอป Panya ที่กำลังเป็นที่นิยมในไทย
วอทสแอป และ เมสเซนเจอร์ จะมีคนส่งข้อความเป็นล้านล้านข้อความต่อปี และ เป็นสิ่งที่เฟซบุ๊กเพิ่งจะเริ่มการหารายได้ใน 2 แอปนี้เท่านั้น
มีหลายคนบอกว่าเฟซบุ๊กกำลังมีคนเล่นน้อยลง
แต่เมื่อดูข้อเท็จจริงก็คงต้องบอกว่าตรงกันข้าม
ดังนั้นเรื่อง Cambridge Analytica คงไม่ใช่จุดสุดท้ายของเฟซบุ๊ก
แต่น่าจะเป็นจุดเริ่มต้นที่ทำให้เฟซบุ๊กแข็งแกร่งขึ้น พร้อมที่จะเจอกับทุกสถานการณ์ในอนาคต
นี่เป็นตัวอย่างชี้ให้เราได้เห็นว่า
"ในทุกวิกฤตย่อมมีโอกาสอยู่เสมอ"..
----------------------
ไม่ว่าจะอยู่จุดไหน ก็ติดตามบทความลงทุนแมน ได้ที่
-แอปลงทุนแมน 
-อินสตาแกรม 
-ทวิตเตอร์ 
-ไลน์ 
-สติกเกอร์ไลน์ ลงทุนแมน 
-หนังสือลงทุนแมน เล่ม 1-4 ที่ร้านหนังสือชั้นนำทั่วประเทศ
----------------------